گؤرکملی شاعیر و عالیمین ترجومه‌یی-حالی هله ده دقیق‌لشدیریلمه‌ییب. بورادا قارانلیق مطلب‌لر چوخدور. هله ده بیر چوخ تدقیقاتچی‌لار، او جومله‌دن ده تانینمیش آذربایجان عالیمی ذاکر محمدوف بئله حساب ائدیرلر کی، ریساله‌لرین مؤلیفی بابا کوهی اولسا دا،  "‌دیوان‌"  محمد باکووی‌یه مخصوصدور. بو باره ده موباحیثه‌لر بیتمه دیگیندن بابا کوهی باکووی حاقدا بیوقرافیک معلومات‌لاردا اساس اعتیباریله سولماز رضاقولوزاده‌نین اثرینه ایستیناد ائدیلیر. "بابا کوهی باکووی‌نین دونیاگؤروشو‌"  آدلی همین کیتابدا ایلک دفعه  اولاراق، موتفکّیرین یارادیجی‌لیغی نیسبتاً گئنیش آراشدیریلمیش و آدلاری چکیلن اثرلرین بوتونلوکله بابا کوهی‌یه عایید اولدوغو اوزه چیخاریلمیشدیر. س. رضاقولوزاده اولجه ی. ائ. برتِلسین بیر فیکرینی میثال گتیریر:  "‌منیم درین اینامیما گؤره، کوهی‌نین  "‌دیوان‌"ی حقیقتده هم ده ابن باکویه آدلاندیریلان عالیم شیخه مخصوصدور‌". داها سونرا آذربایجان عالیمی یازیر:  " بیز ده بو فیکری بوتؤولوکده بؤلوشور و بابا کوهی ایله ابن باکویه‌نین عئینی‌لیگی فیکرینه اساس‌لانیب، موتفکّیرین ترجومه‌ی-حالی‌نین تصویرینه کئچیریک.‌"